  Майя Бывальцева 21-тӥ коньывуонэ Удмуртиысь калыкъёслэн эшъяськон юртазы «Выжы-выжы-выжыкыл» элькун фестиваль-конкурслэн йылпумъян люкетэз ортчоз. Отчы Ижкарысь, Воткаысь, Глазовысь но Можгаысь 7 нылпи садъёсысь коллективъёс пыриськозы. Иворъёсъя «Удмуртия» агентстволы со сярысь вераз «Удмурт нылкышно кенеш» огазеяськонлэн кивалтӥсез Надежда Степанова. Фестивале пырисько элькунысь каръёсын удмурт кылэз дышетӥсь пиналъёс. Соос Удмуртиын улӥсь калыкъёслэсь выжыкылъёссэс удмурт кылын пуктӥзы. «Огломак вераса, 40 пала нылпи садъёс пыриськизы. Шумпотӥськом, сомныда удмурт выжыкылъёс, сыӵе постановкаос лэсьтэмын. Азьланяз, малпанмы вань, со устооссэ постановкаосты, ваньзы ужазы кутыны мед быгатозы шуыса, электрон вариантсэ ми пуктылом «Нылкышно кенешмылэн» контактаз», — вераз Надежда Степанова. Фестивальлэн одӥгез ужпумез — удмурт кылэз кун кылэз сямен азинтон. «Удмурт нылкышно кенеш» огазеяськонлэн кивалтӥсезлэн кылъёсызъя, анай-атайёс адӟо солэсь кулэлыксэ, кутӥськемзэ. Кун кыллэн удысэз паськытатӥське кадь. «Та, дыр, одӥг гинэ сыӵе ӵектос, кытын удмурт кылын пӧртэм выжы калыкъёслэсь выжыкылъёссэс возьматъяло. Со понна трос ужано луиз воспитательёслы. Нимысьтыз соос берыктӥзы, ӟуч кылысь ке но, кин ке венгер выжыкылэз, кин ке бигер выжыкылэз… Тани финалэ потэмын кык пор выжыкыл», —вераз удмурт нылкышноослэн азьветлӥсьсы. Куно интыын нимысьтыз ӧтемын Пичи Пурга черкогуртысь нылпи садысь коллектив. Нош йылпумъян ужрадэз нуоз Калыкъёслэн эшъяськон юртсылэн Шуша нимо корка кузёез. Со али удмурт кылъя курсъёсы ветлэ. Выжыкылъёсты возьматэм сяна, пиналъёс пӧртэм выжы калыкъёслэн шудонъёсынызы шудозы. Дипломъёс но кузьымъёс басьтозы ваньмыз. «Выжы-выжы-выжыкыл» элькун фестивалез радъязы «Удмурт нылкышно кенеш» но Калыкъёслэн эшъяськон юртсы Удмуртиысь Йӧскалык политикая министерство, элькунысь Дышетонъя но наукая министерство но «Удмурт Кенеш» огазеяськон юрттэмен.  Тегъёс: Лулчеберет Дышетон Ижкар нылпиос Удмуртия удмурткыл дӥськут йӧслыкъёс  